NSL ปลื้มนลท.จอง IPO เกลี้ยง 75 ล้านหุ้น มั่นใจธุรกิจโตมั่นคง พร้อมลงเทรด 19 พ.ค.นี้
NSL ปลื้ม IPO กระแสตอบรับดี นักลงทุนจองเกลี้ยง 75 ล้านหุ้น  มั่นใจธุรกิจโตมั่นคง ระดมทุนสร้างโรงงานเฟสใหม่- ขยายไลน์ผลิต พร้อมลงสนามเทรด 19 พ.ค.นี้
NSL ปลื้ม IPO กระแสตอบรับดี นักลงทุนจองเกลี้ยง 75 ล้านหุ้น  มั่นใจธุรกิจโตมั่นคง ระดมทุนสร้างโรงงานเฟสใหม่- ขยายไลน์ผลิต พร้อมลงสนามเทรด 19 พ.ค.นี้
14 พ.ค. 2564

นางยอดฤดี สันตติกุล รองกรรมการผู้อำนวยการ หัวหน้าสายงานตลาดทุน บริษัทหลักทรัพย์ เอเซีย พลัส จำกัด ในฐานะแกนนำผู้จัดการการจัดจำหน่ายและรับประกันการจำหน่ายหุ้นสามัญบริษัท เอ็นเอสแอล ฟู้ดส์ จำกัด (มหาชน) หรือ NSL เปิดเผยว่า การเสนอขายหุ้น IPO ระหว่างวันที่ 11-13 พฤษภาคม 2564 ที่ผ่านมาได้รับความสนใจจากนักลงทุนประเภทสถาบัน อย่างล้นหลามเกินกว่า 6 เท่า
“การเปิดจองหุ้น NSL ในช่วง 3 วันที่ผ่านมานั้น ได้รับกระแสตอบรับที่ดีมากจากนักลงทุน ด้วยธุรกิจอาหารมีการเติบโตอย่างมั่นคงและทิศทางธุรกิจของบริษัทฯ มีการเติบโตอย่างต่อเนื่อง มั่นใจว่าการเทรดวันแรกในวันที่ 19 พฤษภาคมนี้จะได้รับผลตอบรับที่ดีเช่นเดียวกัน” นางยอดฤดีกล่าว
สำหรับราคา IPO อยู่ที่  12 บาท และจำนวนหุ้นที่เสนอขาย 75 ล้านหุ้น ระดมทุนเป็นเงิน 900 ล้านบาท มีความเหมาะสมกับพื้นฐานธุรกิจ และการเติบโตในอนาคต โดยราคาดังกล่าวคิดเป็นอัตราส่วนราคาต่อกำไรสุทธิ (Price to Earnings Ratio : P/E) เท่ากับ 17.9  เท่าเมื่อเปรียบเทียบกับอัตราส่วนราคาหุ้นต่อกำไรสุทธิของหมวดอาหารและเครื่องดื่ม ของตลาดหลักทรัพย์แห่งประเทศไทยจะมีค่าประมาณ 27-32 เท่า ซึ่งถือว่ามีโอกาสในการสร้างผลต่อแทนให้แก่นักลงทุน
ด้าน นางสาวสุวิมล ศรีโสภาจิต ผู้ช่วยกรรมการผู้อำนวยการ บริษัท ที่ปรึกษา เอเซีย พลัส จำกัด ในฐานะที่ปรึกษาทางการเงินของบริษัท เอ็นเอสแอล ฟู้ดส์ จำกัด (มหาชน) เปิดเผยว่าจุดเด่นในหุ้น NSL คือการมีรายได้ที่ยั่งยืน เนื่องจากบริษัทฯ มีความเข้าใจในพฤติกรรมของผู้บริโภคเป็นอย่างดี และมีพันธมิตรทางธุรกิจที่แข็งแกร่ง คือ บริษัท ซีพี ออลล์ จำกัด(มหาชน) จำหน่ายแซนวิชอบร้อน ในร้านเซเว่นอี เลฟเว่นมานานกว่า 16 ปี
ส่วน นายสมชาย อัศวปิยานนท์ กรรมการผู้อำนวยการ บริษัท เอ็นเอสแอล ฟู้ดส์ จำกัด (มหาชน) กล่าวว่า NSL Foods ตั้งเป้าดำเนินธุรกิจภายใต้กลยุทธ์ Nutrition Sustainable for Life เพื่อมุ่งสู่การเป็นผู้นำทางด้านนวัตกรรมอาหารเพื่อโภชนาการที่ดีและยั่งยืนในทุกช่วงวัยของชีวิต  สินค้าที่ผลิตจากนอกเหนือจากกลุ่มเบเกอรี่ ขนมขบเคี้ยว และธุรกิจฟู้ดเซอร์วิสแล้ว  บริษัทฯ กำลังขยายไลน์การผลิตสินค้าประเภทอาหารพร้อมรับประทาน ซึ่งเป็นเทรนด์ที่กำลังเติบโตอย่างมากในปัจจุบัน และล่าสุดได้ออกขนมปังจากโปรตีนจิ้งหรีดเพื่อสุขภาพ ตอกย้ำเป้าหมายที่จะเข้าสู่ธุรกิจอาหารในทุกๆ มิติ